På Facebook og andre sociale medier var der i sidste uge massiv kritik af DR og TV 2's store indsamlingsshow "Hjælp nu", der søndag aften samlede 86 millioner kroner ind til flygtninge i Syriens nærområder.

Mange danskere mente, at man burde samle ind til de hjemløse i Danmark i stedet, og det var der da også rig mulighed for, da Frelsens Hær samme søndag samlede ind til socialt udsatte i Danmark.

Tre dage efter den store indsamlingsdag har Frelsens Hær modtaget 350.000 kroner og ifølge informationschefen i organisationen, Lars Lydholm, forventer man at nå op på 500.000 kroner, der var målsætningen.

Men set i lyset af de mange ytringer om, at socialt udsatte burde komme i første række - noget som nogle medier kaldte en "shitstorm" mod TV 2 og DR - havde Lars Lydholm alligevel håbet, at flere danskere havde doneret penge til Frelsens Hær.

- Med den styrke den storm har haft, kunne vi godt have håbet på et lidt større resultat. Heldigvis er folk ikke stoppet med at sende penge til os, og vi har fået donationer fra flere, der tilkendegav sig på Facebook.

- Men jeg vil gerne opfordre flere til at sætte handling bag ordene, siger Lars Lydholm til TV 2.

Har brug for penge hele året

Informationschefen forklarer, at Frelsens Hær har brug for penge hele året, og ikke kun til juletid, hvor der traditionelt bliver samlet doneret flere penge til julehjælpen.

- Det er et stort arbejde at samle penge ind. Vi får især mange penge ind i julen til vores julehjælp, men sandheden er, at vi har brug for penge hele året. Det er lige så vigtigt, at den hjemløse får et måltid i februar eller september, som det er, at han får et måltid til jul, forklarer Lars Lydholm og konstaterer:

- Det er ikke nogen hemmelighed, at vi kan bruge langt flere penge, end vi får nu. Det må jeg bare sige.

- De fleste har råd til at give til både Danmark og Syrien

Lars Lydholm understreger, at man hos Frelsens Hær ikke bærer nag over, at TV 2 og DR's indsamling lå samme dag som deres. Han mener, at begge formål er vigtige:

- Frelsens Hær har en kæmpe indsats i forhold til syriske flygtninge. Det er den største humanitære katastrofe siden anden verdenskrig. Og derfor er jeg glad for, at "Hjælp nu!"-indsamlingen gik godt, og jeg er glad for, at vores indsamling også gik godt. Der er også noget herhjemme at tage fat i. Det kan godt være, at folk bliver trætte af indsamlinger, men der er bare stort behov for hjælp. Og med til historien hører, at vi i Danmark er så forkælede, at det er meget få, der ikke har råd til at give 100 kroner til Danmark og 100 kroner til Syrien.